फिक्सिंग में शामिल रहे हैं डीसिल्वा, जयसूर्या : तिलकरत्ने  
श्रीलंकाई क्रिकेट टीम के पूर्व कप्तान हसन तिलकरत्ने ने कहा है कि अरविंद डीसिल्वा और सनत जयसूर्या अंतरराष्ट्रीय स्तर पर मैच फिक्सिंग में शामिल रहे हैं।
श्रीलंकाई मीडिया में प्रकाशित एक रपट के मुताबिक श्रीलंकाई क्रिकेट टीम के पूर्व कप्तान हसन तिलकरत्ने ने कहा है कि अरविंद डीसिल्वा और सनत जयसूर्या अंतरराष्ट्रीय स्तर पर मैच फिक्सिंग में शामिल रहे हैं।  वेबसाइट 'लंका न्यूज वेब' के मुताबिक तिलकरत्ने ने दो पूर्व कप्तानों-डीसिल्वा और जयसूर्या के अलावा क्रिकेट श्रीलंका (एसएलसी) के पूर्व अध्यक्ष थिलंगा सुमतिपाला को भी मैच फिक्सिंग में शामिल बताया है। वेबसाइट ने लिखा है कि तिलकरत्ने ने श्रीलंका के राष्ट्रपति महिंदा राजपक्षे से मुलाकात कर उनके सामने अंतरराष्ट्रीय स्तर पर श्रीलंकाई क्रिकेट को बदनाम करने वाली हस्तियों के नाम रखे।  तिलकरत्ने ने कहा कि सुमतिपाला, डिसिल्वा और जयसूर्या ने एक पाकिस्तानी व्यापारी के साथ मिलकर मैच फिक्सिंग के कारनामों को अंजाम दिया है। इस काम में इन तीनों के अलावा कई अन्य अंतरराष्टीय क्रिकेट स्टार शामिल रहे हैं।